# Casa-fàbrica Masferrer

La casa-fàbrica Masferrer és una finca situada al carrer de Sant Antoni Abat, 37-39 del Raval de Barcelona. Com que no està catalogada, li correspon la categoria D (bé d'interès documental), atorgada per defecte a tots els edificis del districte de Ciutat Vella.

## Història i descripció

El 1829, els germans Albert i Teresa Isbert van vendre per 2.200 lliures la casa núm. 21 (modern 39) del carrer de Sant Antoni Abat, on hi havia dos forns de gerrer i dos bassons, a Raimunda Cardona, vídua del ferrer de tall Josep Masferrer i Vila, i al seu fill Mateu Masferrer i Cardona. Tot seguit, aquest darrer va demanar permís per a reedificar-la amb planta baixa i tres pisos. Tanmateix, la falta de cabals li va impedir acabar les obres, i el 1832, va demanar novament permís per a continuar-les.
El 1868, després d'haver adquirit el núm. 37, propietat del pintador d'indianes Llorenç Riu, Mateu Masferrer va demanar permís per a construir-hi un nou edifici, segons el projecte de l'arquitecte Antoni Rovira i Rabassa. L'any següent, va presentar el projecte del mestre d'obres Narcís Nuet (que va renunciar a la direcció d'obra en favor d'Emili Sala i Cortés) d'un altre edifici de planta baixa i quatre pisos amb quatre obertures per planta al fons de la parcel·la, que seria destinat a adoberia de pells. Va morir el 1873, essent succeït pel seu fill Benet Mateu Masferrer i Samsó, i l'any següent, a conseqüència d'un litigi contra ell, la finca es va treure a subhasta pública.
A finals de segle, hi havia l'adoberia de Ramon Sans Balmes (1848-1935), casat amb Dolors Rovira Ramonatxo (1851-1926), i després el despatx de la de Sans i Usart al Poblenou. El 1908, Marçal Ramonatxo va demanar permís per a construir un magatzem de planta baixa al pati d'illa, segons el projecte del mestre d'obres Ramon Ribera, que l'any següent afegí una habitació al terrat del magatzem, així com una galeria al darrere de la casa, connectada amb aquest a nivell del primer pis.

## Referències

* ↑ «Fitxa 0 de Ciutat Vella». Catàleg de Patrimoni. Ajuntament de Barcelona.
* 1 2 «Registre de numeració dels carrers de Barcelona coetani i anterior a l'any 1853». Districte 4, 70. AMCB, 1853.
* ↑ «ferrer de tall». Gran Enciclopèdia Catalana. Barcelona: Grup Enciclopèdia Catalana.
* ↑ Romero Martín, Juanjo. La construcción de la cultura del oficio durante la industrialización. Barcelona, 1814-1860. Icària editorial. Publicacions de la Universitat de Barcelona, 2005, p. 236.
* ↑ AHPB, notari Salvador Fochs i Broquetas, manual 1.157/21, f. 583-589, 19-10-1829.
* ↑ «Mateu Masferrer. Ferrer. Sant Antoni, 21. Enderrocar i reedificar de 3 pisos amb balcons». C.XIV Obreria C-104. AHCB, 01-12-1829.
* ↑ «Mateu Masferrer. Ferrer. Porta de Sant Antoni 21. Quarter 5, barri 4, illa 26. Continuar les obres de la casa que li van ser concedides el 1829, però que llavors no va poder acabar per falta de cabals». C.XIV Obreria C-112/1832-24. AHCB, 21-09-1832.
* 1 2 3 AHPB, notari Josep Antoni Jaumar, manual 1.232/47, f. 112-122, 06-06-1873. Inventari post mortem de Mateu Masferrer i Cardona.
* ↑ «Mateo Masferrer. Sant Antoni Maria Abat 37-39. Enderrocar i construir casa». Q127 Foment 1940 bis C. AMCB.
* ↑ «Mateo Masferrer. Sant Antoni Abad 37-39. Construir casa al pati interior». Q127 Foment 2125 bis C. AMCB, 28-09-1869.
* 1 2 Diario de Barcelona (edición mañana), 06-11-1874, p. 10783. «en la parte posterior de la descrita casa y con fachada al terrado ó jardín de la misma, se levanta un edificio destinado á la fabricacion y pulimento de curtidos»
* ↑ La Publicidad, 06-11-1913, p. 5.
* ↑ Anuario-Riera, 1896, p. 254.
* ↑ «Ramon Sans Balmes». geneanet. cecil3.
* ↑ «Dolores Rovira Ramonatxo». geneanet. cecil3.
* ↑ Anuario del comercio, de la industria, de la magistratura y de la administración, 1908, p. 1499.
* ↑ Anuario-Riera, 1908, p. 762.
* ↑ «Marcial Ramonatxo. Sant Antoni Abad 37-39. Construir un cobert a la part posterior de la casa». Q127 Foment 1265/1908. AMCB, 26-10-1908.